《水龙吟》
明代·沈宜修

石城潮打千秋，消磨不尽还相逗。闲云无定，野水长萦，缤纷绕岫。

古古今今，朝朝暮暮，如何参透。叹依然风景，茫茫交集，但凭得、秋容瘦。

看取婵娟秋色，西风摇落应怜否。碧天空阔，寒烟无数，怨砧凄漏。

把杯邀月，醉浓秋极，情同苦酒。怅幽山丛桂，飘残何处，断香盈袖。

作者简介：（1590—1635）苏州府吴江人，字宛君。山东副使沈珫之女，工部郎中叶绍袁之妻。工诗词，生三女皆能诗，母女相与题花赋草。因女死神伤而卒。绍袁集妻女之作，编为《午梦堂十集》。